《买陂塘 赋东郭草堂》
明代·张肯

爱草堂、带村连郭，门前碧水千顷。秋波泠浸遥山晚，青镜净涵眉影。

沙浦迥，怪隔水渔歌，鸥梦都惊醒。时乘小艇，向柳外花边，载诗载酒，独尽漫游兴。

谩重省，且得身闲心静，乐事自甘瓢饮。好怀谁道中年减，佳趣更多吟咏。

□转径，门正对朝阳，不怕梅花冷。流年暮景，肯容我为邻，相依卜筑，共尔两家隐。

作者简介：苏州府吴县人，字继孟，一字寄梦。宋濂弟子。诗文清丽有法，尤长南词新声。卒年八十余。有《梦庵集》。